Dan jgħid il-Mulej: "Fejn hi l-kitba tad-divorzju , li biha keċċejt lil ommkom? Jew min hu dak li jien imdejjen miegħu u li begħtkom lilu? Arawni, minħabba ħżunitkom begħtkom, u minħabba dnubietkom keċċejt lil ommkom. Għaliex meta ġejt ma kien hemm ħadd? Meta sejjaħt ma kien hemm ħadd li jwieġeb? Jaqaw idi qsaret li ma tistax tifdi? M'għandix forsi qawwa biex neħles? Arawni, b'tehdida jien innixxef il-baħar, nagħmel deżert mix-xmajjar; il-ħut irejjaħ bin-nuqqas ta' ilma, u jmut bil-għatx. Inlibbes is-smewwiet bis-swied, u bl-ixkejjer niksihom." L-ubbidjenza tal-Qaddej tal-Mulej Sidi l-Mulej tani lsien ta' wieħed jitgħallem, biex nagħraf ngħin lill-għajjien b'xi kelma. Ta' kull filgħodu jqajjimli 'l widinti, biex nisma' bħal wieħed jitgħallem. Sidi l-Mulej fetaħli widinti, u jiena ma webbistx rasi, ma rġajtx lura . Tajt dahri lil dawk li kienu jsawtuni, ħaddejja lil dawk li kienu jnittfuli lħiti; ma ħbejtx wiċċi mit-tagħjir u l-bżieq, Sidi l-Mulej jgħinni, għalhekk ma nitħawwadx; għalhekk għamilt wiċċi bħaż-żnied: jien naf li ma jkollix mniex nistħi. Dak li jagħmel ġustizzja miegħi jinsab fil-qrib. Min se jeħodha miegħi? Ħa noqogħdu għall-ħaqq flimkien! Min hu kontrija? Ħa jersaq lejja! Ara, Sidi l-Mulej jgħinni: min se jagħtini t-tort? Arahom ilkoll kemm huma jitmermru bħal libsa, u tikolhom il-kamla. Min minnkom jibża' mill-Mulej, ħa jisma' l-kelma tal-qaddej tiegħu. Min jimxi fid-dlam b'ebda dawl fih, ħa jittama fil-Mulej, u jistrieħ fuq Alla tiegħu. Araw, intom ilkoll tkebbsu n-nar, u tqabbdu l-vleġeġ mixgħula. Imxu mela, fid-dawl ta' narkom, qalb il-vleġeġ li qabbadtu. Dan jiġrilkom minn idejja: fl-uġigħ għad timteddu.